
U  I M E  R E P U B L I K E  H R V A T S K E

P R E S U D A

Općinski sud u Rijeci, po sucu Sanji Crljen Mrvoš uz sudjelovanje Maje Lekić kao zapisničara, u prekršajnom postupku protiv okrivljenog Marka Fiketa, zbog prekršaja iz članka 54. stavka 3. Zakona o suzbijanju zlouporabe droga (Narodne novine broj 107/01, 87/02, 163/03, 141/04, 40/07, 149/09, 84/11, 80/13 i 39/19, dalje: ZSZD), u povodu optužnog prijedloga Ministarstva unutarnjih poslova Policijske uprave primorsko-goranske Postaje pomorske policije Rijeka KLASA: 211-07/24-5/31046 od 10. studenog 2024., nakon javne i glavne rasprave održane 07. srpnja 2026. u prisutnosti okrivljenika, a u odsutnosti predstavnika ovlaštenog tužitelja, dana 07. srpnja 2026. javno objavivši u odsutnosti stranaka i sudionika,

p r e s u d i o  j e

[bookmark: _Hlk231212826]I. Okrivljeni Marko Fiket sin Fjodora Fiketa i Renate Fiket rođene Schaglija, rođen 27. kolovoza 1985. u Koprivnici, s prebivalištem u Rijeci, Baštijanova 25a i boravištem u Rijeci, Mugarićka 1a, državljanin Republike Hrvatske, OIB 47699339868, po zanimanju kuhar, zaposlen, s mjesečnim primanjima u iznosu od 1.050,00 eura, u izvanbračnoj zajednici, bez djece, prekršajno kažnjavan, protiv kojeg nije u tijeku drugi prekršajni postupak 

na temelju članka 183. Prekršajnog zakona (Narodne novine broj 107/07, 39/13, 157/13, 110/15, 70/17, 118/18 i 114/22, dalje: PZ)

kriv je
što je

10. studenog 2024. u Rijeci, Korzo 36 neovlašteno posjedovao drogu amfetamin „speed“ u ukupnoj količini od 0,40 grama, koja droga se na Popisu droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga (Narodne novine broj 19/23) nalazi u Dijelu II., Odjeljku 1.

dakle, kao fizička osoba posjedovao drogu protivno članku 3. stavku 1. ZSZD,

čime je počinio prekršaj iz članka 54. stavka 3. u svezi stavka 1. točke 1. i članka 3. stavka 1. ZSZD

pa mu se na temelju članka 54. stavka 3. ZSZD u svezi članka 92. Zakona o uvođenju eura kao službene valute u Republici Hrvatskoj (Narodne novine broj 57/22 i 88/22)

i z r i č e

novčana kazna u iznosu od 663,61 eura (šest stotina šezdeset tri eura i šezdeset jedan cent). 

Na temelju članka 33. stavka 11. Prekršajnog zakona, okrivljenik je dužan novčanu kaznu platiti u 6 (šest) jednakih mjesečnih obroka s time da je prvi obrok dužan platiti u roku od 15 (petnaest) dana od dana pravomoćnosti ove presude, a ostalih pet obroka je dužan platiti do 15. (petnaestog) dana u svakom narednom mjesecu do isplate. 

Ako novčana kazna ne bude u cijelosti ili djelomično plaćena u određenom roku, naplatit će se prisilno.

Na temelju članka 152. stavka 3. i članka 183. stavka 2. Prekršajnog zakona okrivljenik se upozorava da će se smatrati da je novčana kazna u cjelini uplaćena ako u roku koji je određen ovom odlukom za plaćanje novčane kazne u obrocima uplati dvije trećine izrečene novčane kazne, odnosno 442,41 eura (četiri stotine četrdeset dva eura i četrdeset jedan cent).

II. Na temelju članka 76.a stavka 1. PZ u svezi članka 64. stavka 1. ZSZD od okrivljenika se oduzima jedna prozirna PVC vrećica sa sadržajem droge amfetamin "speed" u količini od 0,40 grama, privremeno oduzeta Zapisnikom o privremenom oduzimanju predmeta Postaje pomorske policije Rijeka od 10. studenog 2024. uz prateću potvrdu serijskog broja 01576202.

III. Na temelju članka 139. stavka 3. u svezi s člankom 138. stavka 2. točka 2. i 3. PZ okrivljenik je obvezan naknaditi troškove prekršajnog postupka u iznosu od 30,00 eura (trideset eura i nula centi) u roku od 1 (jednog) mjeseca od pravomoćnosti presude.

Ako troškovi prekršajnog postupka ne budu u cijelosti ili djelomično plaćeni u određenom roku, naplatit će se prisilno.

Obrazloženje

1. Optužnim prijedlogom okrivljenik se tereti za prekršaj činjenično i pravno opisan u izreci te je predloženo da se isti proglasi krivim i kazni novčanom kaznom sukladno zakonu uz izricanje mjere oduzimanja privremeno oduzete droge radi uništenja. 

2. Okrivljenik je iznio obranu u raspravi.

2.1. Smatra se krivim za optuženi prekršaj. Toga dana on je bio na Korzu, stao kraj jednog restorana, misli da je bila Zlatna školjka, a sve kako bi napunio mobitel. Tamo je bio možda dvije minute kada su do njega došla dva policajca koja su ga legitimirala i pitali su ga da li ima nešto kod sebe, a na što im je on dragovoljno predao drogu speed. Tu drogu imao je za osobnu uporabu, ali ističe kako nije ovisnik o drogama već samo povremeni konzument te mu nije potrebno nikakvo liječenje. Od kraja 2024. pa do danas nije imao niti jedan ovakav prekršaj za drogu, a niti za bilo što drugo. Što se tiče njegovih materijalnih prilika ima ovrhe na plaći te kada mu se sa plaće ustegne svo dugovanje ostane mu 630,00 eura. Stanuje sa izvanbračnom suprugom i još jednom osobom, podstanari su i plaćaju mjesečni najam 270,00 eura po osobi. Izvanbračna supruga također radi te zajednički podmiruju životne troškove.

2.2. U raspravi je u nazočnosti okrivljenika pročitana dokumentacija dostavljena uz optužni akt. 

2.3. Iz izvješća o postupanju Postaje pomorske policije Rijeka od 10. studenog 2024. slijedi da su policijski službenici izvršili provjeru identiteta za Marka Fiketa, koji je na pitanje policijskog službenika da li kod sebe posjeduje predmete koji potječu od prekršaja ili kaznenog djela, dragovoljno iz desnog džepa jakne izručio jednu prozirnu PVC vrećicu sa sadržajem bijele praškasto grumenaste materije koja svojim izgledom i karakteristikama odgovara opisu droge amfetamin "speed" u količini od oko 0,4 grama.

2.4. Iz zapisnika o ispitivanju okrivljenika pred policijom slijedi da isti nije želio ništa iskazivati.

2.5. Iz zapisnika o privremenom oduzimanju predmeta Postaje pomorske policije Rijeka od 10. studenog 2024. uz prateću potvrdu serijskog broja 01576202 slijedi da je od okrivljenika oduzeta jedna prozirna PVC vrećica sa sadržajem droge amfetamin „speed“ u količini od oko 0,4 grama. 

2.6. Iz Službene zabilješke Postaje pomorske policije Rijeka od 10. studenog 2024. o preliminarnom ispitivanju materije nalik na drogu slijedi da je tvar koja je oduzeta od okrivljenika vagana, utvrđena je masa od 0,40 grama te je testiranjem utvrđeno da postoji osnovana sumnja da se radi o drogi amfetaminskog tipa, amfetamin „speed“.

2.7. Okrivljenik nije imao primjedbe na pročitane isprave niti dokaznih prijedloga.

2.8. U završnoj riječi naveo je kako se kaje zbog počinjenog prekršaja te moli sud da bude što blaži u izricanju kazne te ukoliko je moguće da mi omogući plaćanje u ratama.

3. Iz članka 3. stavka 1. ZSZD slijedi da je zabranjen uzgoj biljke iz koje se može dobiti droga, te izrada, posjedovanje, promet droga, biljki i dijelova biljki iz kojih se može dobiti droga i nove psihoaktivne tvari te tvari koje se mogu uporabiti za izradu droge i nove psihoaktivne tvari, osim pod uvjetima određenim tim zakonom u medicinske, veterinarske, znanstvenoistraživačke i nastavne svrhe.

3.1. Iz članka 2. stavka 1. točke 1. i stavka 2. ZSZD slijedi da je droga tvar koja je obuhvaćena Jedinstvenom konvencijom Ujedinjenih naroda o opojnim drogama iz 1961., kako je izmijenjena Protokolom iz 1972., ili Konvencijom Ujedinjenih naroda o psihotropnim tvarima iz 1971. i svaka tvar prirodnog ili umjetnoga podrijetla, uključivši psihotropne tvari uvrštene u Popis droga, psihotropnih tvari i biljaka iz kojih se može dobiti droga, a Popis droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga donosi ministar nadležan za zdravstvo.

3.2. Popisom droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga (Narodne novine broj 19/23), koji je bio na snazi u vrijeme počinjenja prekršaja, u Dijelu II., Odjeljku 1. određeno je da su psihotropne tvari sukladno Popisu 1. Konvencije UN-a o psihotropnim tvarima iz 1971., među ostalim, i amfetamini s opisom i kemijskim sastavom propisanim navedenim popisom.

3.3. Člankom 54. stavkom 3. u svezi stavka 1. točke 1. ZSZD propisano je da će se novčanom kaznom od 5.000,00 do 20.000,00 kuna ili kaznom zatvora do 90 dana kazniti fizička osoba ako posjeduje drogu, biljku, dijelove biljke iz kojih se može dobiti droga i nove psihoaktivne tvari te tvari koje se mogu uporabiti za izradu droge ili nove psihoaktivne tvari protivno članku 3. stavku 1. ZSZD.

3.4. Iznos novčane kazne zapriječene za navedeni prekršaj primjenom citiranog Zakona o uvođenju eura kao službene valute u Republici Hrvatskoj iznosi od 663,61 do 2.654,46 eura.

4. Na temelju priznanja okrivljenika koje je u skladu s izvedenim dokazima, posebice sa Izvješćem o postupanju policijskih službenika, Zapisnikom o privremenom oduzimanju predmeta uz prateću potvrdu te Službenom zabilješkom o preliminarnom ispitivanju materije nalik na drogu, koje isprave sud u cijelosti prihvaća kao istinite i vjerodostojne obzirom su sastavljene po službenim osobama te nema razloga sumnjati u njihov sadržaj, sud smatra utvrđenim da je okrivljenik inkriminiranog dana protivno članku 3. stavku 1. ZSZD posjedovao drogu amfetamin kako je to optuženo, a koja droga je propisom proglašena drogom i čije posjedovanje je zabranjeno.

4.1. Okrivljenik je kriv za prekršaj jer je kao i svaka prosječna osoba bio dužan i mogao biti svjestan da je njegovo postupanje zabranjeno, a očigledno je znao da je materija koju posjeduje droga.

5. Odabirući mjeru kazne sud je imao u vidu stupanj krivnje, opasnost djela, pobude iz kojih je prekršaj počinjen, ranije ponašanje počinitelja, ponašanje nakon počinjenog prekršaja te ukupnost društvenih i osobnih uzroka koji su pridonijeli počinjenju prekršaja, kao i imovinsko stanje okrivljenika te svrhu kažnjavanja, a to je da se izrazi društveni prijekor zbog počinjenog prekršaja, utječe na počinitelja i sve ostale da ubuduće ne čine prekršaje, utječe na svijest počinitelja o povredi javnog poretka, društvene discipline i drugih društvenih vrijednosti te pravednosti kažnjavanja.

5.1. Sud je pri odabiru mjere kazne u smislu članka 36. PZ imao u vidu činjenicu da je  okrivljenik ranije prekršajno kažnjavana osoba i to za istovrsni prekršaj iz članka 54. stavka 3. ZSZD presudom Općinskog suda u Rijeci poslovni broj Pp-4090/2024 od 18. prosinca 2024. na novčanu kaznu. Dakle, radi se o osobi koja je već jednom sankcionirana za isti prekršaj. Također, kao otegotnom sud je cijenio vrstu droge koju je okrivljenik neovlašteno posjedovao te stupanj ugrožavanja javnog poretka i društvene discipline, pri čemu su zahtjevi za generalnom prevencijom činjenja takvih prekršaja posebice izraženi. 

5.2. S druge strane, olakotnima je sud cijenio činjenicu da se protiv okrivljenika ne vode drugi prekršajni postupci, njegovo priznanje učina prekršaja i izraženo kajanje što ukazuje na donekle stvorenu svijest o posljedicama činjenja prekršaja te protek vremena od počinjenja prekršaja do donošenja presude u kojem periodu okrivljenik nije evidentiran kao počinitelj novih prekršaja iz domene ZSZD.  

5.3. Imajući u vidu sve navedeno, kao i prijedlog ovlaštenog tužitelja za izricanjem novčane kazne sukladno zakonu, sud smatra da je prema okrivljeniku opravdano izreći novčanu kaznu u minimumu zakonom propisanog iznosa kazne, a kojom će se postići svrha kažnjavanja na način da se okrivljenika odvrati od daljnjeg činjenja prekršaja, posebice onih koji se odnose na zlouporabu opojnih droga te da mu se ukaže na nužnost poštivanja zakona i društvenih normi ubuduće.
  
5.4. Okrivljenik ima mogućnost platiti dvije trećine izrečene ukupne novčane kazne do isteka roka za plaćanje čime će se smatrati da je novčana kazna u cijelosti plaćena, a imajući u vidu visinu kazne i njegovu trenutnu financijsku situaciju, usvojen je prijedlog okrivljenika te mu je omogućena obročna otplata novčane kazne. 

6. Primjenom članka 76.a stavka 1. PZ u svezi članka 64. stavka 1. ZSZD kojom je određeno obligatorno oduzimanje droga, biljki i dijelova biljki i tvari koje se uporabljuju za izradu droge, novih psihoaktivnih tvari i sredstava za izradu droge iz članaka 54. do 62. ZSZD te tvari zabranjenih u sportu, od okrivljenika je oduzeta droga koja je od njega prethodno privremeno oduzeta uz gore citirani zapisnik i potvrdu kako je navedeno u točki II. izreke presude.

7. Odluka o troškovima donesena je primjereno dužini i složenosti trajanja prekršajnog postupka te imovnom stanju okrivljenika primjenom Rješenja o određivanju paušalnog iznosa za troškove prekršajnog postupka (Narodne novine broj 18/13) u iznosu od 30,00 eura.

8. Slijedom navedenog valjalo je odlučiti kao u izreci presude.

U Rijeci 07. srpnja 2026.

Zapisničar							Sudac

Maja Lekić, v.r.						Sanja Crljen Mrvoš, v.r.




UPUTA O PRAVU NA ŽALBU
Protiv presude ovlaštene osobe mogu podnijeti žalbu u roku od 8 (osam) dana od dana dostave prijepisa presude u dovoljnom broju primjeraka za prvostupanjski i drugostupanjski sud. O žalbi odlučuje Visoki prekršajni sud Republike Hrvatske.


DNA:
- ovlašteni tužitelj;
- okrivljenik uz uplatnice na adresu boravišta Mugarićka 1A, Rijeka


Za točnost otpravka - ovlašteni službenik
Maja Lekić

